Broj: 711-I-1017-P-159/18-06-11

Zagreb, 6. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **po službenoj dužnosti i** **povodom vjerodostojne, osnovane i neanonimne prijave mogućeg sukoba interesa dužnosnika Pere Ćosića, zastupnika u Hrvatskom saboru, i Franje Lucića, zastupnika u Hrvatskom saboru,** na 17. sjednici, održanoj 6. srpnja 2018.g. donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Pere Ćosića, zastupnika u Hrvatskom saboru, zbog moguće povrede članka 11. stavka 3., u svezi stavka 1. ZSSI-a, koja proizlazi iz primitaka naknade troškova putovanja i prisustvovanja na utakmici EURO 2016: Hrvatska – Španjolska, 21. lipnja 2016.g., i primitka naknade troškova putovanja, smještaja u hotelu i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska, 12. studenog 2017.g., a koje troškove je snosio Hrvatski nogometni savez.**
2. **Pokreće se postupak za odlučivanje o sukobu interesa protiv dužnosnika Franje Lucića, zastupnika u Hrvatskom saboru, zbog moguće povrede članka 11. stavka 3., u svezi stavka 1. ZSSI-a, koja proizlazi iz primitka naknade troškova putovanja, smještaja u hotelu i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska, 12. studenog 2017.g., a koje troškove je snosio Hrvatski nogometni savez.**

1. **Pozivaju se dužnosnici Pero Ćosić i Franjo Lucić da u roku od 15 dana od dana primitka ove odluke dostave Povjerenstvu očitovanja na razloge pokretanja ovog postupka te na ostale navode iz obrazloženja ove odluke**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona. Stoga su i Pero Ćosić i Franjo Lucić, povodom obnašanja dužnosti zastupnika u aktualnom sazivu Hrvatskog sabora, obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Protiv dužnosnika Pere Ćosića podnesena je 24. travnja 2018.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-1375-P-159/18-01-2. U prijavi se navodi kako je prijavljeni dužnosnik boravio na Europskom nogometnom prvenstvu u Francuskoj 2016.g., kao i na kvalifikacijskoj utakmici za Svjetsko nogometno prvenstvo 2018 u Grčkoj, a koje troškove je snosio Hrvatski nogometni savez.

Povjerenstvo je po službenoj dužnosti 8. lipnja 2018.g. povodom natpisa u medijima otvorilo predmet P-214/18, protiv dužnosnika Franje Lucića, zastupnika u Hrvatskom saboru. U članku na portalu telegram.hr od 28. svibnja 2018.g. navodi se kako je dužnosnik Franjo Lucić stavljao na društvene mreže slike iz luksuznog hotela Grande Bretagne u Ateni, gdje je hrvatska nogometna reprezentacija 12. studenog 2017.g. odigrala utakmicu s Grčkom. Trošak puta, smještaja i prisustvovanja utakmici prema navodima iz članka podmirio je Hrvatski nogometni savez. Navedeno je objavljeno i u ostalim medijima.

S obzirom da se gore navedeni predmeti, P-214/18 i P-159/18, odnose na iste okolnosti, odnosno temelje se na istom činjeničnom stanju, Zaključkom Povjerenstva od 13. lipnja 2018.g. predmeti su spojeni u jedan postupak pod poslovnim brojem P-159/18.

Povjerenstvo je radi provjere osnovanosti i vjerodostojnosti navoda iz podnesene prijave te utvrđivanja postoje li okolnosti koje ukazuju na moguću povredu odredbi ZSSI-a od Hrvatskog nogometnog saveza (u daljnjem tekstu HNS) zatražilo relevantne podatke i dokumentaciju na predmetne okolnost.

Dana 22. svibnja 2018.g. dostavljeno je očitovanje u odnosu na dužnosnika Peru Ćosića u kojem se navodi kako je dužnosnik u aranžmanu Hrvatskog nogometnog saveza putovao na dvije utakmice: EURO 2016: Hrvatska – Španjolska, 21. lipnja 2018.g. u Bordeaux, Francuska, jednodnevnim charter letom, i na FIFA WC PLAY OFF: Hrvatska – Grčka, 12. studenog 2017.g., u Atenu, Grčka, na dvodnevno putovanje charter letom i noćenjem u hotelu Grande Bretagne.

Na posebno traženje Povjerenstva, HNS se očitovao kako dužnosnik Pero Ćosić nije obnašao, niti trenutno obnaša neku od funkcija u HNS-u.

U odnosu na dužnosnika Franju Lucića, HNS se očitovao dopisom od 28. lipnja 2018.g. u kojem se navodi kako je dužnosnik Franjo Lucić bio gost HNS-a na utakmici odigranoj 12. studenog 2017.g. u Ateni između reprezentacija Hrvatske i Grčke te da je HNS platio troškove njegovog putovanja i smještaja.

Na posebno traženje Povjerenstva, HNS se očitovao kako dužnosnik Franjo Lucić ne obnaša neku od funkcija u tijelima HNS-u. Navedeni dužnosnik ranije je bio član komisija HNS-a, koja nisu tijela Saveza, a u nogometu je aktivan duže razdoblje u udrugama na lokalnoj razini.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Povjerenstvo smatra kako se plaćanje troškova putovanja, hotelskog smještaja i prisustvovanja utakmicama na kojima igra hrvatska nogometna reprezentacija smatra pruženim uslugama u smislu članka 11. stavka 1. ZSSI-a. Navedene usluge pružene su u predmetnom slučaju od strane Hrvatskog nogometnog saveza, bez naknade, a vrijednosti su preko 500,00 kn. S obzirom da su usluge u predmetnom slučaju pružene dužnosnicima koji obnašaju dužnost zastupnika u Hrvatskom saboru, Povjerenstvo smatra da bi plaćanje takvih troškova u ovom slučaju moglo predstavljati nedopušteni dar u smislu članka 11. stavka 1. i stavka 3. ZSSI-a. Ovo iz razloga što navedeni dužnosnici sudjeluju u donošenju zakona kojima se, između ostalog, može regulirati i status, prava i obveze HNS-a. Stoga Povjerenstvo zaključuje kako utvrđene okolnosti ukazuju na moguću povredu odredbi članka 11. ZSSI-a te je odlučeno kao u točkama I. i II. izreke.

U predmetnom slučaju potrebno je utvrditi predstavlja li plaćanje predmetnih troškova dar u smislu članka 11. stavka 1. ZSSI-a i je li postupanjem ili propustom dužnosnika došlo do povrede članka 11. stavka 3. ZSSI-a.

Pozivaju se dužnosnici Pero Ćosić i Franjo Lucić da sukladno članku 39. stavku 3. ZSSI-a, u roku od 15 dana od dana primitka ove odluke, dostave Povjerenstvu pisana očitovanja u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostave svu daljnju relevantnu dokumentaciju s kojom raspolažu.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Pero Ćosić, elektronička dostava
2. Dužnosnik Franjo Lucić, elektronička dostava
3. Podnositelj prijave, poštom
4. Objava na internetskim stranica Povjerenstva
5. Pismohrana